KOMISIJOS REGLAMENTAS (EB) Nr. 937/2007
2007 m. rugpjūčio 6 d.
iš dalies keičiantis Reglamentą (EB) Nr. 1539/2006, patvirtinantį planą, pagal kurį valstybėms narėms skiriamos 2007 biudžetiniams metams priskirtinos lėšos maistui iš intervencinių atsargų tiekti labiausiai nepasiturintiems asmenims Bendrijoje, ir iš dalies nukrypstantis nuo Reglamento (EEB) Nr. 3149/92
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 10 d. Tarybos reglamentą (EEB) Nr. 3730/87, nustatantį bendrąsias maisto iš intervencinių atsargų tiekimo paskirtoms organizacijoms, jį skirstančioms labiausiai nepasiturintiems asmenims Bendrijoje, taisykles (1), ypač į jo 6 straipsnį,
kadangi:
(1)
Remdamasi 1992 m. spalio 29 d. Komisijos reglamento (EEB) Nr. 3149/92, nustatančio išsamias maisto iš intervencinių atsargų tiekimo labiausiai nepasiturintiems asmenims Bendrijoje taisykles (2), 2 straipsnio nuostatomis, Komisija Reglamentu (EB) Nr. 1539/2006 (3) patvirtino planą, pagal kurį valstybėms narėms 2007 biudžetiniais metais skiriamos lėšos, skirtos maistui iš intervencinių atsargų tiekti labiausiai nepasiturintiems asmenims Bendrijoje. Plane visų pirma nustatoma, kiek daugiausiai finansinių lėšų jai gali būti skirta, kad ji galėtų įgyvendinti savąją plano dalį, ir kiek kiekvienos rūšies produktų ji turi paimti iš intervencinių agentūrų laikomų atsargų.
(2)
Reglamento (EEB) Nr. 3149/92 3 straipsnio 3 dalyje reikalaujama peržiūrėti metinį planą, kai pokyčiai, kurių susidaro, kai jį įgyvendina valstybės narės, yra susiję su 5 % ar daugiau Bendrijos plane kiekvienam produktui nurodyto kiekio arba vertės.
(3)
Nepanaudotas sviestas, apie kurį pranešta Komisijai, sudaro daugiau kaip 5 % 2007 m. metiniame plane numatyto viso sviesto kiekio vertės. Be to, į 2007 m. metinį planą jau nėra įtraukti tam tikri grūdų ir cukraus kiekiai.
(4)
Pagal Reglamento (EEB) Nr. 3149/92 3 straipsnio 4 dalį nauji turimi ištekliai skiriami kitoms valstybėms narėms pagal jų pateiktas paraiškas.
(5)
Išimant iš Graikijos intervencinių sandėlių ryžius, buvo pastebėta, kad turimų kiekių nepakako tam, kad Graikijoje būtų galima įvykdyti visą metinį planą. Todėl reikia pakeisti intervencinių produktų paskirstymą arba paramos laikinai intervenciniuose sandėliuose neturimiems produktams pirkti rinkoje skyrimą.
(6)
Reglamento (EEB) Nr. 3149/92 3 straipsnio 2 dalies pirmoje ir antroje pastraipose nustatomi terminai, per kuriuos produktai turi būti išimti iš intervencinių sandėlių. Kadangi pakeistame plane Lenkijai iš intervencinių sandėlių skirta papildomai 203 tonų javų ir 3 224 tonų cukraus, o Slovėnijai - papildomai 1 000 tonų javų, pirmiau minėtų terminų tiems kiekiams leidžiama netaikyti.
(7)
Todėl Reglamentas (EB) Nr. 1539/2006 turėtų būti atitinkamai iš dalies pakeistas.
(8)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1539/2006 priedai iš dalies keičiami pagal šio reglamento priedą.
2 straipsnis
Nukrypstant nuo Reglamento (EEB) Nr. 3149/92 3 straipsnio, to straipsnio pirmoje pastraipoje ir antros pastraipos pirmame ir ketvirtame sakinyje numatyti terminai netaikomi papildomiems 1 203 tonų javų ir 3 224 tonų cukraus kiekiams, skirtiems pagal šio reglamento priedą.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugpjūčio 6 d.